Groot verrassing vir dorp toe dit skielik sjokolade sneeuLindt-fabriek in Olten, Switserland Inwoners van ŉ dorp in Switserland het ŉ groot verrassing gekry toe dit fyn kakaopoeier begin sneeu het ná ŉ ventilasiestelsel by ŉ sjokoladefabriek onklaar geraak het. Die Lindt & Spruengli-maatskappy het Dinsdag plaaslike berigte bevestig dat daar ŉ fout was in die ventilasiestelsel op ŉ lyn vir krummels geroosterde kakaobone in sy fabriek in Olten, tussen Zürich en Basel. Die krummels is dele van fyngemaakte kakaobone en vorm die basis van sjokolade. Saam met sterk winde Vrydagoggend het die poeier in die onmiddellike omgewing van die fabriek begin versprei en ŉ fyn kakao-stoflaag veroorsaak. Die maatskappy het gesê een motor is met die fyn stof bedek en het aangebied om die motor te laat skoonmaak. Bedrywighede by die fabriek kon voortgaan en die maatskappy sê die stof is absoluut skadeloos vir mense en die omgewing. Die ventilasiestelsel is intussen herstel.